Pohjois-Afrikan rintama (toinen maailmansota)
Liittoutuneet aloittivat vastahyökkäyksen, operaatio Brevityn, yrittäessään työntää akselivaltojen joukot takaisin. Seuraavassa operaatio Battleaxessa pyrittiin laukaisemaan Tobrukin saarto, missä epäonnistuttiin. Näiden operaatioiden aikana liittoutuneiden joukkoja organisoitiin uudelleen. Lähi-idän alueen johtajaksi Claude Auchinleckin tilalle saapui Archibald Wavell ja läntisen aavikon joukkoja täydennettiin toisella armeijakunnalla muodostettaessa alueen joukoista brittiläinen 8. armeija, jossa oli brittiläisiä, australialaisia, intialaisia, uusiseelantilaisia ja etelä-afrikkalaisia joukkoja. Lisäksi siihen kuului prikaati Vapaan Ranskan joukoista.
Vasta perustettu 8. armeija aloitti 18. marraskuuta 1941 operaatio Crusaderin, joka oli samalla liittoutuneiden kolmas yritys murtaa Tobrukin piiritys. Tammikuussa 1942 liittoutuneet olivat vallanneet akselivaltojen aiemmin valtaamat alueet takaisin ja etulinja oli siirtynyt El Agheilaan.
Akselivaltojen saatua täydennyksiä Tripolista joukot aloittivat hyökkäyksen voittaen liittoutuneet kesäkuussa Gazalan taistelussa ja vallaten Tobrukin. Akselivaltojen joukot työnsivät 8. armeijan takaisin Egyptin rajan taakse aina 140 kilometrin päähän Alexandriasta, kunnes heidät pysäytettiin ensimmäisessä El Alameinin taistelussa.
Ecuadorin–Perun sota
Ecuadorin–Perun sota tai vuoden 41 sota oli Ecuadorin ja Perun käymä rajasota vuoden 1941 aikana. Sota alkoi 5. heinäkuuta 1941 ja päättyi Perun voittoon 31. heinäkuuta 1941. Sodan aikana Peru miehitti läntisen Ecuadorin El Oron provinssin ja osan Lojan provinssista Andeilla. Vaikka sota käytiin toisen maailman­sodan aikana, se oli oma sotansa eikä kumpikaan osapuoli ollut akseli­valtojen tai liittoutuneiden puolella rajasodan aikana. Sodan jälkeen kumpikin osapuoli allekirjoitti Rion protokollan 29. tammikuuta 1942. Jännitteet molempien osapuolten välillä kuitenkin johtivat myöhemmin kahteen uuteen rajasotaan vuosina 1981 ja 1995, jonka jälkeen kumpikin osapuoli allekirjoittivat pysyvän rauhansopimuksen 26. lokakuuta 1998 ja sopivat rajakiistansa lopullisesti touko-kesäkuussa 1999.